Ka selemo sa 2001 Mopresidente Thabo Mbeki o ile a qala Lenaneo la Ntshetsopele e Tswellang e nang le Nyalano Dibakeng tsa Mahaeng le tsejwang ka hore ke Integrated Sustainable Rural Development Programme (ISRDP). Sepheo sa lenaneo lena la dilemo tse 10 ke sa ho qeta bofuma le ntshetsopele e sa phethahalang mme ho ntlafatswe boleng ba bophelo ba batho ba mahaeng.
Lenaneo lena le shebile haholo basadi, batjha le batho ba sa itekanelang.
Dibaka tse leshome le metso e meraro tse ikgethang tse tsejwang ka hore ke mateanong a dibaka tsa mahaeng di se di hlwauwe.
Ho ntlafatsa matlotlo ao e leng a molemo bathong - matlotlo a malapa, dikuno le ditshenyehelo.
Lefapha la Mebuso ya Diprovense le ya Selehae (DPLG) le na le boikarabelo ba ho hokahanya lenaneo lena boemong ba naha. Mafapha a Mmuso wa Naha le a Diprovense ona a ba le seabo ka ho fana ka mehlodi ya thuso le ho kenya tshebetsong diprojeke tse hlwauweng e le tsona tse ka hodimo lenaneng. Terasete e Ikemetseng ya Ntshetsopele e leng Independent Development Trust (IDT) e kgethuwe ho ba ejensi e tshehetsang bakeng sa ISRDP.
Seabo sa mmuso wa selehae ke ho kenya tshebetsong diprojeke jwalo ka ha di hlwauwa ka Leano la Ntshetsopele e nang le Nyalano e leng Integrated Development Plan (IDP). Mokga wa poraefete o ba le seabo ka ho fana ka mehlodi ya thuso bakeng sa ho tshehetsa ho kengwa tshebetsong ha diprojeke.
Lenaneo le lebisitswe dibakeng tse kgethehileng ka ho ya ka mathata le menyetla e hlwauweng ya ntshetsopele ya sebaka. Thuso tsa ditjhelete le mehlodi ya thuso e kengwa ho tswa ditshiyeng tse tharo tsa mmuso le ho basebedisani ba bang (mokga wa poraefete, mekgatlo e seng ka tlasa mmuso, kgwebo tse taolong ya mmuso, jjj.). Mona ke karabelo ya ditshupo tsa bofuma le menyetla ya moruo. Lenaneo lena hape le tla ntlafatsa bokgoni ba bomasepala ba dibaka hore ba kgone ho fana ka ditshebeletso. Ho shebilwe haholo mananeo a ntseng a le teng a mmuso le ha ho ntse ho hlahiswa mananeo a mang a matjha.
O mong wa metheo ya lenaneo lena ke hore merabe e be le seabo. Merabe e ka ba le seabo diforamong tsa ntshetsopele e nang le nyalano tsa bomasepala ba dibaka. Diforamo tsena di neha merabe menyetla ya ho hlwaya le ho beha ditlhoko tsa bona ka hodimo lenaneng. Mmuso wa selehae o fetola ditlhoko tsena ho ba diprojeke tse ka sehloohong.